DA Den Europæiske Unions Tidende C 239/5

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2012/C 239/03

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen

ENHEDSDOKUMENT

RÅDETS FORORDNING (EF) Nr. 510/2006

»ORKNEY SCOTTISH ISLAND CHEDDAR«

EF-Nr.: UK-PGI-0005-0908-03.11.2011

BGB ( X ) BOB ( )

1. Navn:

»Orkney Scottish Island Cheddar«

2. Medlemsstat eller tredjeland:

Det Forenede Kongerige

3. Beskrivelse af landbrugsproduktet eller fødevaren:

3.1. Produkttype:

Kategori 1.3. Oste

3.2. Beskrivelse af produktet med betegnelsen i punkt 1:

Orkney Scottish Island Cheddar fremstilles med lokalt produceret mælk fra det afgrænsede geografiske område. Osten har moderate niveauer af skarpe, syrlige toner, men er samtidig forholdsvis rund i smagen med krydrede og nøddeagtig toner. Aromaen er ren og karakteristisk for cheddar, og den har en fast og samtidig smidig tekstur, der er glat og tæt. Orkney Scottish Island Cheddar modnes typisk i 6 til 18 måneder, hvilket giver flere modningsgrader omfattende mellemlagret, lagret og ekstra lagret.

Osten sælges typisk i tre modningsgrader:

— Mellemlagret 6-12 måneder, som har en smidig tekstur med en let krydret smag.

— Lagret 12-15 måneder, som har en smidig tekstur med en smag, der er en anelse skarp og krydret.

— Ekstra lagret 15-18 måneder, som har en lidt sprød tekstur med skarpe krydrede toner og calciumlactat.

Osten fremstilles i blokke på 20 kg, som efter modning skæres ud i forskellige former og størrelser. Ostene er enten hvide eller farvede med en kraftig, ensartet farve i hele osten. De farvede oste adskiller sig fra de hvide, idet de får tilsat et vegetabilsk farvepigment efter pasteuriseringen.

Osten har følgende kemiske egenskaber:

— vandindhold: 33-36 %

— fedtindhold: 33-36 %

— fedtindhold i tørstof: 50-52 %

— saltindhold: 1,6-2,1 %

— PH-værdi: 5,1-5,4 ved tilvirkning.

De mikrobiologiske grænseværdier for osten er følgende:

— listeria monocytogenes: ingen i 25 g

— stafylokokenterotoxiner: ingen i 25 g

— salmonella: ingen i 25 g.

3.3. Råvarer (kun for forarbejdede produkter):

Frisk pasteuriseret mælk fra gårde inden for det geografiske område. Mælken er fersk og ren. Den er ikke blevet skummet efter malkningen, og den har ikke undergået nogen forfalskning.

3.4. Foder (kun for produkter af animalsk oprindelse):

Malkekvæg fodres med frisk græs og ensilageprodukter. Dyrene går på græs i 6 måneder og opstaldes resten af året. Kosten suppleres med byg og majroer dyrket på bedriften samt mask fra et lokalt destilleri. Som fodertilskud benyttes desuden ikke-genmodificeret soja (proteintilskud), sukkerroer (energitilskud) og et mineraltilskud hentet uden for det geografiske område.

3.5. Specifikke etaper af produktionen, som skal finde sted i det afgrænsede geografiske område:

Alle etaper af tilberedningen og produktionen af Orkney Scottish Island Cheddar skal finde sted i det afgrænsede geografiske område, herunder:

— indkøb af mælk

— pasteurisering og standardisering af mælken

— forberedelse og blanding af ingredienser

— tilsætning af salt til ostemasse

— modning og klassificering af osten.

3.6. Særlige regler vedrørende udskæring, rivning eller emballering osv.:

Ikke relevant.

3.7. Specifikke mærkningsregler:

Ikke relevant.

4. Præcis afgrænsning af det geografiske område:

Orkneyøerne nord for Skotland.

5. Tilknytning til det geografiske område:

5.1. Det geografiske områdes egenart:

Orkney-ost fremstilles ved hjælp af lokal mælk fra Orkneyøerne efter en traditionel opskrift og metode. Produktionen af Orkney Scottish Island Cheddar er resultatet af en kombination af ostemesterens håndværksmæssige evner og anvendelse af den lokale mælk fra Orkneyøerne.

Det afgrænsede geografiske område består typisk af lavt kuperet landbrugsjord med dyb frugtbar muld, som er et resultat af, at jorden er blevet dyrket de sidste 5 000 år. Området er kendt for sine neolitiske monumenter, der optræder på verdensarvslisten, og det omfatter store områder, der er klassificeret som miljømæssigt følsomme områder eller steder af særlig videnskabelig interesse. Det befinder sig tæt på Golfstrømmen, så det har et tempereret klima, og det har en jord, der er rig på jod og svovl, hvilket kombineret med det konstante dagslys i midsommeren på denne nordlige breddegrad giver rige og frodige græsgange til malkekvæg af især racerne Holstein-Friesian og Ayrshire. Disse forhold har ført til en enestående kilde til højkvalitetsmælk til osteproduktion, der kun findes i netop dette afgrænsede geografiske område.

Ostemesteren styrer produktionsprocessen, idet han overvåger syredannelsen. Når denne har nået det rette niveau, tapper han vallen fra fadet og bearbejder den tørre ostemasse på det såkaldte »finishing table«. Saltningen af ostemassen stiller store krav til ostemesteren, da ostemassen skal have den rette konsistens og surhedsgrad.

Saltet tilsættes med hånden med en teknik, der minder om bredsåning af frø, som de tidlige husmænd for generationer tilbage ville have brugt på markerne på Orkneyøerne. Det er vigtigt, at dette gøres korrekt, da den mængde salt, der tilsættes, skal være korrekt og skal fordeles jævnt i hele ostemassen. Ostemesteren skal have det rette håndelag og sikre, at konsistensen og surhedsgraden er korrekt under hele processen. Det er takket være mange års erfaring, at ostemesteren er i stand til at producere en ost med den rette tekstur og smag. Det kræver ekspertise og erfaring at sikre en konsistent produktion af ost af høj kvalitet.

5.2. Produktets egenart:

Orkney Scottish Island Cheddar adskiller sig fra andre traditionelle cheddar oste ved den særlige »dry stir technique«. Denne produktionsmetode, som blev udviklet i 1984 og anvendes den dag i dag, bygger på forskellige idéer: dels ville man producere Cheddar på effektiv vis med en kort procestid, dels ønskede man, at osten skulle adskille sig fra traditionelle cheddaroste. Metoden giver en fast og tæt ost, og ved at anvende mælk, der er blevet standardiseret, får osten hele året en konsistent og fast tekstur og en rund og mild smag.

»Dry stirring« er en tilpasning af den traditionelle cheddaropskrift og finder sted, efter at fadet er blevet tømt ud på det såkaldte »finishing table«. Denne metode kræver, at ostemassen ikke får lov til at størkne, efter at vallen er hældt fra. Ostemassen omrøres konstant, og på et tidspunkt tilsættes der salt, hvorpå den får lov til at modnes. Saltningen skal som regel finde sted ca. 3 timer og 20 minutter efter tilsætningen af osteløbe og med en syretitrering på 0,28. Dette giver osten en kompakt tekstur, og når saltningen udføres omhyggeligt og med hånden, gøres det på en mindre partikel ostemasse, hvilket giver en mere konsistent fordeling end ved traditionel cheddarfremstilling. Ostemassen får derpå lov til at »cheddar« sammen i blokke, hvorefter den svøbes ind i klæde og modnes i træforme.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Osteproduktionen på Orkneyøerne går flere hundrede år tilbage med husmandsbrugene og gjorde det muligt at supplere brugenes magre indkomst med indtægter fra salg af håndlavede oste fremstillet af husmandskonerne. Nogle af ostene ville også være blevet opbevaret i havremelstønder for at blive brugt som kosttilskud i de lange vintermåneder.

Det oprindelige mejeri blev bygget i Kirkwall i 1946, efter at mælkeforsyningen var blevet forøget under anden verdenskrig for at forpleje de 60 000 soldater, som var stationeret på øerne. Der blev fremstillet en fast ost i traditionelle beklædte cylindre, blokke og hjul, indtil den forøgede mælkeproduktion førte til en mere moderne produktionsmetode, og en cheddaropskrift så dagens lys på et nyt mejeri i 1958. Denne cheddaropskrift blev derefter modificeret med en »dry stir technique« i 1984 efter en prøveperiode med denne innovative variant af den traditionelle cheddaropskrift.

Orkney Scottish Island Cheddar har opnået succes og vundet præmier i større konkurrencer såsom Nantwich International Show (Gold Mild White 2009), Royal Highland Show (Gold and Best Scottish Exhibit 2009), The Bath and West Show (1st Mild White 2007), British Cheese Awards (Gold Mild White 2006) og Great Yorkshire Cheese And Dairy Show (1st mild White 2010).

Osten har også stået på menuen på det berømte Langham Hotel i London, og i 2009 udtalte mesterkokken Nick Nairn, at »Orkney Cheddars kvalitet kan henføres til øernes unikke klima og »dry stir«-teknikken. Den er til forskel fra andre cheddaroste særlig velegnet til madlavning takket være den anvendte produktionsmetode, der gør, at osten afgiver mindre olie, når den smelter. At anvende Orkney Cheddar i medlavningen bidrager til at skabe en mere cremet og velsmagende ret.«

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

http://archive.defra.gov.uk/foodfarm/food/industry/regional/foodname/products/documents/orkney-scottish-island-cheddar-pgi-120320.pdf

(1) EUT L 93 af 31.3.2006, s. 12.